

INNHOLDSFORTEGNELSE

INNLEDNING ……………………………………………………………… s. 3

PERSONALET ……………………………………………………………… s. 3

BARNEGRUPPEN …………………………………………………………. s. 3

PRAKTISKE OPPLYSNINGER …………………………………………… s. 4

HVORDAN LÆRER SMÅ BARN ……………………………………………. s. 5

DAGSRYTMEN ……………………………………………………………... s. 5

UKESOVERSIKT ……………………………………………………………. s.7

SATSINGSOMRÅDET ……………………………………………………… s. 7

AUGUST………..…………………………………………………………… s. 8

SEPTEMBER ……………………………………………………………………. s. 9

OKTOBER ………………………………………………………………………. s. 10

NOVEMBER …………………………………………………………………….. s. 11

DESEMBER ……………………………………………………………………… s. 12

JANUAR …………………………………………………………………………. s. 13

FEBRUAR ……………………………………………………………………….. s. 14

MARS ……………………………………………………………………………. s. 15

APRIL …………………………………………………………………………… s. 16

MAI ……………………………………………………………………………… s. 17

JUNI/JULI ………………………………………………………………………. s. 18

FAGOMRÅDENE ……………………………………………………………. s.19

VELKOMMEN TIL AVDELING BLÅKLOKKEN

2013-2014

Velkommen til småbarnsavdelingen Blåklokken. Denne høsten er vi seks nye barn på avdelingen. Vi har brukt august måned som tilvenning, og vil fortsette med tilvenninger også i september og oktober. Til sammen kommer det til å være ni barn i alderen 0-3 år på Blåklokken.

Dette er en plan for hele barnehageåret, fra august-13 til juli-14.

Av hensyn til at vi skal følge barnas- og gruppens utvikling og behov, har vi valgt ikke å skrive veldig detaljert for hver måned. Det kan være vanskelig å vite hvor barna er og hva de er opptatt av nesten ett år i forveien, spesielt i denne aldersgruppen. I stedet vil dere få nærmere informasjon om ulike aktiviteter, utflukter og eventuelt endringer i månedsplaner og månedsbrev.

Elise Tresselt, pedagogisk leder

PERSONALET PÅ BLÅKLOKKEN

**Pedagogisk leder** Elise Tresselt 100%

**Pedagogisk medarbeider**  Isabel H. Martinez 100%

**Pedagog 2** Linda Herdlevær 40%

**Pedagogisk medarbeider**  Rebekka Haukeland 40%

**Vikar ved behov** Laura Tibu 20%

BARNEGRUPPEN

**Barn født i 2011**:

Mie

Sofi

Angelica

Benjamin

**Barn født i 2012**:

Line

Keyla

Julie

Runar

**Barn født i 2013**:

Mathilde

PRAKTISKE OPPLYSNINGER

Samlinger: Hver dag har vi samling rundt bordet. I disse samlingene synger vi sanger, forteller eventyr, teller, snakker om hvem som er til stede, lærer om dagene og prater sammen. Det blir blant annet brukt konkreter slik at barna utvikler språkforståelsen og får et bedre ordforråd.

Turer: vi begynner å gå tur allerede i september måned når de fleste barna har funnet seg til rette på avdelingen etter tilvenning. Vi bruker nærmiljøet, og velger å gå så langt som de yngste på gruppen kan orke. For at barna skal tore å utforske et område, er det lurt å gå til samme sted flere ganger slik at barna blir trygge nok til å ta utfordringer. I området rundt barnehagen er det flere turveier og små lekeplasser. Vi har tidligere brukt et lite skogområde som ligger i gangavstand fra barnehagen. Her får barna de utfordringene de trenger på sine premisser. Vi legger til rette for at barna skal tore å utfordre seg selv. En gang per måned tar vi en lengre utflukt, hvor vi har med vogn.

Forming: vi ønsker å gi barna erfaring med ulike måter å uttrykke seg på gjennom flere typer materiale. Noen av tingene barna skal få oppleve er flere måter å bruke maling på, liming og klipping. Det viktigste er ikke resultatet, men prosessen. Derfor vil vi legge opp til at barna skal utføre aktivitetene mest mulig på egenhånd, sammen med en voksen.

Informasjon: på blåklokken vil vi gi dere muntlig informasjon når dere henter og bringer. Vi sender månedsplaner og månedsbrev på mail (evt. i papirform dersom dere ønsker det). Vi henger opp de små oransje bøkene på plassen til barnet når vi har skrevet noe i dem. Hver dag skal vi skrive litt om dagen i den blå dagboken på gangen. Det henger også en digital ramme på veggen i gangen der vi viser bilder av både spesielle hendelser og dagligdagse aktiviteter.

Barns medvirkning: i rammeplanen for barnehager står det at barn skal få gi uttrykk for sitt syn på barnehagens daglige virksomhet og deres synspunkter skal legges vekt på i forhold til deres alder og modning (side 13). På Blåklokken vil dette komme til uttrykk ved at vi skal gjøre vårt beste for å forstå de yngste barnas uttrykk. For å kunne forstå barnas uttrykk må vi bli godt kjent med barna, vi må være oppmerksomme voksne i hverdagen, samt opparbeide et godt forhold til barnas foreldre. Vi skal jobbe for at barna skal ønske å uttrykke hva de ønsker både verbalt og gjennom kroppsspråk. For at vi skal kunne ta barnas interesser på alvor, har vi ikke satt opp for fastsatte planer for barnehageåret. De temaene vi har valgt kan endres dersom det dukker opp ting barna er mer opptatt av. Dette vil dere eventuelt få informasjon om blant annet gjennom månedsbrev og mail. Vi har a

5- om dagen-barnehage: vi er med på et prosjekt i regi av opplysningskontoret for frukt og grønt (OFG). Her får vi ideer til hvordan vi kan gi barna et sunt og variert tilbud. De ønsker at barna skal **SPIRE**. Dette står for:

**S**ervere frukt og grønt som en del av måltidene hver dag.

**P**raktisere fruktfest når det er bursdager.

**I**nformere ansatte og foreldre om 5 om dagen.

**R**apportere på egne medlemssider.

**E**-læringskurs for ansatte.

HVORDAN LÆRER SMÅ BARN:

Barn lærer best gjennom egen erfaring og bruk av alle sanser. Småbarna lærer og utforsker med hele kroppen. Derfor vil vi legge til rette for at barna får kjenne på, lukte på og se på ulike materialer tilknyttet temaene vi har hver måned.

De yngste barna lærer best gjennom konkrete erfaringer i hverdagen, i såkalte uformelle læringssituasjoner. Eksempler på dette er måltider, stellesituasjoner og påkledning. Her setter vi ord på hva vi gjør og hva ting heter. Mange begreper læres her.

Samling er et eksempel på formell læring. Her kan også barna lære, men grunnet deres unge alder er det begrenset hvor lenge vi klarer å holde på oppmerksomheten. Ved bruk av konkreter er det lettere å få barna interessert i det vi ønsker å formidle, samt at det vi formidler gir mening.

Barna lærer ved å bruke kroppen. Vi legger til rette for at de skal kunne bevege seg fysisk på sine premisser ute og inne. Det kan være hinderløyper, tilgang til madrass, gode utfordringer på utelekeplass/avdeling og turer. De voksne skal støtte barna ved å veilede og oppmuntre fremfor å gjøre det for dem.

Barn lærer gjennom lek. Til å begynne med leker barna for seg selv, siden parallelt og så direkte sammen med andre barn. På småbarnsavdeling ser vi mest parallell lek der de holder på med samme aktivitet ved siden av hverandre. Etter hvert vil barna samspille mer. Barna vil få anledning til å utvikle samspill blant annet ved at vi deler barna i to grupper.

DAGSRYTMEN

**07.30- Barnehagen åpner** 

Vi ber om at alle respekterer åpningstiden. Personalet vil være tilstede i barnehagen før den åpner, slik at alt er klart når dere leverer barna deres.

**08.30 - 09.00 Frokost** 

De som ønsker å spise frokost i barnehagen må levere barna til senest kl. 08.30. Vi setter pris på om dere leverer barna utenom måltidet dersom dere har anledning, da det er lettere for oss å ta imot dere og barnet på en bedre måte når vi ikke er opptatt med de som sitter rundt bordet.

**09.30- Utetid/dagens aktivitet** 

Dagens aktivitet starter kl. 09.30. Vi prøver å være ute til rundt kl 9.30. (vi må ta hensyn til vær og vind). De dagene vi går tur i nærmiljøet eller drar på annen utflukt, går vi fra barnehagen ca. 9.30. Det kan også forekomme at vi drar på turer utenom den oppsatte turdagen. Derfor er det fint om dere gir oss beskjed dersom barnet kommer senere enn kl. 09.30.

**11.00- Håndvask**  

Før lunsj vasker alle hender før de setter seg ved bordet. Deretter har vi samling ved bordet før maten serveres.

****

**11.15- Samlingsstund**

I samlingsstundene synger vi, spiller instrumenter, forteller eventyr, har rim og regler.

**11.30- Lunsj** 

Til lunsj spiser vi brød/rundstykker, pålegg og grønnsaker, og drikker vann/melk. Hver onsdag lager vi varm lunsj.

**12.00- Bleieskift/Soving** 

Etter lunsj legger vi barna. Noen sover i vogn, andre i seng eller på madrass. De av barna som etter hvert slutter å sove får sitte sammen med en voksen og lese i bøker og lignende.

**14.15- Frukt / yoghurt** 

Barnehagen kjøper inn diverse frukt som banan, eple, pære, appelsin og melon. Hver onsdag spiser vi yoghurt.



**15.00- Lek**

Ute eller inne, alt etter vær og vind. Vi er sammen med Smørblomst om ettermiddagene.

**16.30- Barnehagen stenger** 

Husk at dere skal være ute av barnehagen til senest kl. 16.30. Det er derfor viktig at dere

beregner nok tid til henting.

UKESOVERSIKT

|  |  |  |  |  |
| --- | --- | --- | --- | --- |
| MANDAG | TIRSDAG | ONSDAG | TORSDAG | FREDAG |
| ***Formingsaktiviteter*** | ***Møtedag*** | ***Varm lunsj*** | ***Turdag*** | ***Formingsaktiviteter******Bibliotek ca. en gang pr måned*** |

SATSINGSOMRÅDE

Forrige år satset vi spesielt på kommunikasjon, språk og tekst, det ønsker vi også å satse på i år.

Det vil si at vi er ekstra oppmerksomme på dette fagområdet, både når det gjelder voksne og barn.

Kommunikasjon og språk er grunnleggende viktig for alle mennesker. Vi har behov for å forstå og bli forstått. De yngste barna har som regel ikke så godt utviklet verbalspråk, men bruker i stor grad kroppsspråk og mimikk. Det er viktig at vi som voksne er oppmerksomme på hvordan hvert enkelt barn gir uttrykk for sine behov, slik at vi kan følge deres intensjoner. I småbarnsalderen legges grunnlaget for utvikling av språket. Vi skal leke med språk og lyder gjennom sanger, rim/regler og rytmer.

For å få en bedre oversikt over hva vi kan jobbe med i gruppen og i forhold til hvert enkelt barn, vil vi bruke et observasjonsskjema som heter «Alle med». Det går i hovedsak ut på sosialt samspill, noe som er tett knyttet til kommunikasjon, språk og tekst.

I praksis vil vi være bevisst hvordan vi bruker språket i dagliglivet, i de uformelle situasjonene. Vi skal sette navn på ulike objekter og aktiviteter, samt sette ord på følelser.

I mer formelle læringssituasjoner, som samling, skal vi bruke konkreter i forhold til sanger og eventyr. Barn lærer lettere når de får kjenne på og se ting. Vi skal også bidra til å utvikle barnas begrepsforståelse i både formelle og uformelle situasjoner.

Hver måned vil vi ha fokus på et rim/regle og en sang. Disse henges opp på gangen slik at dere kan se hvilke sanger og rim/regle vi har den aktuelle måneden.

AUGUST

 Tema: Tilvenning, trygghet

Denne måneden bruker vi bevisst til å skape trygghet for både nye og «gamle» barn. Barnegruppen er endret siden før sommeren, og barna skal få hjelp til å finne sin plass i gruppen. Vi skal bidra til å skape gode, trygge relasjoner.

|  |  |  |
| --- | --- | --- |
| HVA | HVORDAN | HVORFOR |
| Vi synger sanger med barnas navn. | «Anne er her, Silje er her…» osv | Barna skal lære navnene til hverandre. Når vi synger om hvert barn, er det med på å øke selvbevisstheten, og vi skaper gode og trygge relasjoner. (Omsorg, lek og læring) |
| Rutiner  | Vi har en fast dagsrutine.Faste plasser ved bordet.Samlinger  | Rutiner gir forutsigbarhet som skaper trygghet. (Omsorg, lek og læring) |
| Bilder av barnas familie på veggen | Vi lager små hus med bilder av viktige personer i barnas liv. | Oppleve nærhet til familien selv om de ikke er tilstede fysisk. Gjenkjennelse, trygghet.(Omsorg, lek og læring) |
| Primærkontakt  | Alle barna har en primærkontakt som har som ansvar å se litt ekstra etter «sine» barn i oppstartsfasen. | Er med på å etablere gode, trygge relasjoner. Kan også gjøre det lettere for foreldre å ta kontakt med en spesiell voksen. (Samarbeid med barnas hjem) |
| Månedens sang: | «Fem små apekatter» |
| Månedens rim/regle: | «Ormen den lange» |

SEPTEMBER

Tema: Hei på deg, her er jeg

 Vi er fremdeles i en fase hvor vi skal venne oss til hverandre, bli kjent. Vi ønsker at barna skal bli kjent med både seg selv og hverandre. Ved å øke selvbevisstheten og bevissthet på andre rundt seg, er det med på å skape trygghet og oversikt. Det er også med på å styrke gruppefølelsen, at de hører til. Utvikler sosial kompetanse.

|  |  |  |
| --- | --- | --- |
| HVA | HVORDAN | HVORFOR |
| Vi synger sanger som har med kroppen å gjøre. | Synger sanger som «Jeg har to øyne» og «Jeg har et hode». | Barna skal lære å sette ord på- og peke på ulike kroppsdelerBarna skal utvikle forståelse og respekt for egen og andres kropp, og for at alle er forskjellige (Kropp, bevegelse og helse) |
| Prater om kroppen.  | Snakker om hva ulike kroppsdeler heter og hvilke funksjoner disse har. Antall. | Utvider verbalspråket og kroppsspråket. Barna får kunnskap om menneskekroppen. (Kommunikasjon, språk og tekst) |
| Formingsaktiviteter relatert til temaet | Tegne rundt hender og føtter, avtrykk i maling | Bevisstgjør barna på seg selv og hverandre. Skaper nysgjerrighet og refleksjon.Barna skal få utvikle sin evne til å gi varierte uttrykk gjennom skapende virksomhet (Kunst, kultur og kreativitet) |
| Månedens sang: | «Du har to øyne» |
| Månedens rim/regle: | «Mauren» |

Planleggingsdag: Mandag 9. september

OKTOBER

 Tema: Blader og småkryp

I oktober ønsker vi å fokusere på forandringer i naturen.

Vi skal gjøre barna oppmerksomme på hva som skjer med trær, blomster og småkryp. Barna skal lære navn på noen insekter.

|  |  |  |
| --- | --- | --- |
| HVA | HVORDAN | HVORFOR |
| Vi synger sanger om insekter og høsten.Har rim og regler knyttet til temaet | Vi velger ut noen sanger og rim/regler som omhandler høst og innsekter | Gjennom sanger og regler/rim skal barna få innsikt i - og lære om dyr, insekter, naturen og årstiden høst (Natur, miljø og teknikk) |
| Turer i nærmiljøet  | Vi går turer ute i naturen i nærmiljøet | Ute i naturen får barna førstehåndserfaring gjennom å kjenne på, lukte på og se. Utvikling av grovmotoriske ferdigheter. Barna skal få oppleve naturen og undre seg over naturens mangfoldighet (Etikk, religion og filosofi) |
| Formingsaktiviteter relatert til temaet | Vi velger ut et innsekt vi skal bli bedre kjent med, lage figurer og male/tegne | Barna får erfaring med ulike måter å uttrykke seg på. Ved å tilnærme seg tema på ulike måter, gjør vi det enklere for barna å tilegne seg ny kunnskap. Barna skal få mulighet til å utvikle og ta i bruk fantasi, kreativ tenkning og skaperglede. (Kunst, kultur og kreativitet) |
| Høstsuppe  | Barnehagen inviterer foreldre til grønnsaksuppe. | Vi ønsker å bidra til at foreldre og barn blir bedre kjent med hverandre og de ansatte.(Samarbeid med hjemmet) |
| Månedens sang: | «Tusenben» |
| Månedens rim/regle: | «Regn» |

NOVEMBER

 Tema: Jeg kan

November måned er tiden for produksjon av julegaver. Vi ønsker at barna skal oppleve en god stemning med spenning og glede over å lage gaver familien skal få til jul.

|  |  |  |
| --- | --- | --- |
| HVA | HVORDAN | HVORFOR |
| Vi lager julegaver | Denne måneden velger vi ut noen produkter vi holder på med over tid. Disse blir sendt med hjem som julegaver | Barna skal få erfaring med ulike formingsmaterialer. De skal få opplevelse av mestring, og glede over å lage noe over litt tid.Stimulere finmotorisk utvikling. Barna skal få ta i bruk fantasi, kreativ tenkning og skaperglede (Kunst, kultur og kreativitet) |
| Lager bidrag til pepperkakebyen. | Barna er med på å lage og pynte en pepperkakefigur | Gjennom å skape noe felles, legger vi grunnlag for samtaler og bidrar til samhørighet. Barna skal få mulighet til å erfare, utforske og leke med form og mønster (Antall, rom og form) |
| Går tur til Ortuvann | Vi tar med oss vogner til de yngste på gruppen. De eldste går selv frem og tilbake.  | Barna skal oppleve at de mestrer. Når barna opplever mestring sammen med andre, bidrar det til utvikling av sosial kompetanse. (Omsorg, lek og læring) |
| Månedens sang: | «Høyt oppi lia» |
| Månedens rim/regle: | «Det er sant at jeg fant» |

Foreldresamtaler vil finne sted i november/desember.

Planleggingsdag: Fredag 8. november

DESEMBER

 Tema: Små julegleder

Desember er en måned mye skjer. Vi ønsker å kose oss i førjulstiden med innpakning av julegaver og litt julebakst. Hver dag i adventstiden har vi adventsstund rundt bordet før vi skal spise lunsj. Vi tenner lys, synger en adventssang og trekker et pepperkakehjerte.

|  |  |  |
| --- | --- | --- |
| HVA | HVORDAN | HVORFOR |
| Pakker inn julegaver | En voksen sitter med ett eller to barn og pakker inn deres gaver. Setter på en til/fra lapp der vi kun skriver hvem den er fra. | Vi ønsker at barna skal få et eierforhold til sine produkter. Glede seg til å gi bort noe de selv har laget (Kommunikasjon, språk og tekst) |
| Adventssamling  | I forbindelse med samling tenner vi lys i adventsstaken og synger adventssang. Ordensbarnet får trekke pepperkakehjerte og ta det med hjem. | Opplevelse av fellesskap. Skape god stemning og videreføre en kulturell tradisjon. (Kunst, kultur og kreativitet) |
| Lucia  | Barna på Smørblomst går Luciatog. Foreldre blir invitert til Luciamarkering om morgenen i barnehagen og får servert lussekatter barna på Blåklokken har vært med på å bake | Formidling av kultur og tradisjon. Inkludere foreldrene ved å invitere til en felles markering. Fellesskap hjem-barnehage og mellom foreldre. (Samarbeid med barnas hjem) |
| Pepperkakebyen  | De eldste på Blåklokken skal få besøke pepperkakebyen | Barna skal få oppleve skaperglede ved å få se sitt bidrag. Stimulering av ulike sanser.Formidling av lokal kultur. (Nærmiljø og samfunn) |
| Kirkebesøk  | De eldste barna på avdelingen får bli med i Fyllingsdalen Kirke og høre Juleevangeliet (Hvis foreldrene ønsker det) | Barna får kjennskap til kristne høytider og tradisjoner (Etikk, religion og filosofi) |
| Månedens sang: | «Musevisa» |
| Månedens rim/regle: | «Det falt et lite snøfnugg» |

JANUAR

Tema: Is og vann

Vi ønsker at barna skal få erfaring med hva som skjer med vann når det er kaldt, lære at is og vann er to sider av samme sak. Vi ønsker å gi barna en grunnleggende førforståelse av naturens mangfold og skape undring.

|  |  |  |
| --- | --- | --- |
| HVA | HVORDAN | HVORFOR |
| Sanger og rim/regler om vinter og snø | I tillegg til månedens rim og sang skal barna lære noen sanger/regler | Rim, regler og sang er formidling av tekst. Ved å lytte til lyd og rytme i språket, bidrar vi til å utvikle det muntlige språket. (Språk, tekst og kommunikasjon) |
| Se at vann blir til is. | Vi har noen former vi putter ulike materialer i. Disse setter vi ut (evt i fryser) slikt at de blir til is. Se hva som skjer når det står inne | Gi barna en førforståelse av naturens mangfold gjennom direkte erfaring. Skape undring og nysgjerrighet.Barna skal få erfare hvordan teknikk kan brukes i leken og i hverdagslivet. (Natur, miljø og teknikk) |
| Vinterbilde  | Barna maler med hvitt på mørk bakgrunn. Limer på en snømann i filt eller lignende | Vi ønsker at barna skal oppleve skaperglede og få mulighet til å uttrykke seg både verbalt og estetisk. (Kunst, kultur og kreativitet)  |
| Akedag  | En dag det er snø kan barna ta med akebrett hjemmefra. Vi aker i en bakke ved barnehagen sammen med Smørblomst. | Motorisk utfordring.Felles opplevelse med både Blåklokken og Smørblomst. Gi barna mestring og gode opplevelser i fellesskap. (Kropp, bevegelse og helse) |
| Månedens sang: | «Det snør det snør» |
| Månedens rim/regle: | «Herr kjølemann» |

Planleggingsdag: Torsdag 2.januar

FEBRUAR

Tema: Rytmer

Barn er opptatt av lyder, melodier og rytmer. Musikk er universalt, vi kan kommunisere gjennom musikk uansett alder og språk. Noen stikkord er sang, dans, rim og regler, klapping. Rytme er et godt verktøy å bruke i forbindelse med språkutvikling. Mange barn synger før de snakker.

|  |  |  |
| --- | --- | --- |
| HVA | HVORDAN | HVORFOR |
| Musikksamlinger  | Ved bordet i samling setter vi frem noen rytmeinstrumenter. Barna får etter tur velge et instrument de kan spille på. Klapper stavelsene i navnene | Barna skal lære å klappe takten til sitt og de andre barnas navn.De skal få oppleve gleden av å skape lyd og rytme alene og sammen med andre. Barna skal få lytte til lyder og rytme i språket, samt få lytte, observere og gi respons i gjensidigsamhandling med barn og voksne. (Kommunikasjon, språk og tekst) |
| Lage egne rytmeinstrumenter | Bruker doruller vi maler og fyller med steiner eller lignende. | Finmotorisk trening. Erfaring med ulike materialer og hva disse også kan brukes til.Stimulere språkutviklingen. (Kropp, bevegelse og helse) |
| Felles karnevalssamling med Smørblomst | Vi velger en dag vi har felles samling og «katta i sekken» og felles lunsj med Smørblomst | Barna skal få oppleve glede og mestring i et sosialt og kulturelt fellesskap. Bli bedre kjent med barn og voksne fra den andre avdelingen. (Inkluderende fellesskap) |
| Tur til skogholtet ved barnehagen | Vi går mot skogholtet, fortrinnsvis uten vogner slik at barna selv får orientere seg. | Barna skal få oppleve muligheter i nærmiljøet. Ved å ferdes i ulendt terreng stimuleres barnas motorikk og orienteringssans. (Antall, rom og form) |
| Foreldrekaffe m/ foreldre og besteforeldre | Barnehagen inviterer foreldre og besteforeldre (evt. andre nære personer i stedet) til kaffe/te og enkel serving. | Vi ønsker at barn og voksne skal få oppleve glede ved å møtes i barnehagen. Felles opplevelser gir grunnlag for gode samtaler. (Sammarbeid med baras hjem) |
| Månedens sang: | «Karnevalssang» |
| Månedens rim/regle: | «Akka bakka» |

MARS

Tema: Husdyr

Barna skal bli kjent med- og lære navn på noen av våre mest kjente gårdsdyr. De ulike dyrene har ulike lyder og ser ulike ut.

|  |  |  |
| --- | --- | --- |
| HVA | HVORDAN | HVORFOR |
| Konkreter og sanger | I samlinger vil vi ha en boks eller lignende med dyrefigurer. Vi setter navn på dyrene og hva de sier | Barna skal lære navnet på noen av husdyrene våre og si lydene. Stimulerer til utvikling av språket, øke ordforråd og språkforståelse. (Antall, rom og form) |
| Formingsaktiviteter  | Fargelegger ulike dyr som vi limer på en plakat på avdelingen | Når disse henger tilgjengelig for barna, kan vi sammen peke og sette navn på- og lyd til dyrene. Dette er viktig for språkstimuling hos de yngste. (Kommunikasjon, språk og tekst) |
| Se på endringer i naturen. | På turene våre i nærmiljøet skal vi gjøre barna oppmerksomme på endringer i naturen. | Endringer i naturen gi inspirasjon til estetiske uttrykk. Utvikle orienteringssansen. (Antall, rom og form) |
| Tur til Akvariet | Vi tar bussen til byen og går derfra til Akvariet | Barna skal få førstehåndserfaring med ulike dyr. På denne måten legger vi til rette for at barna skal bli glad i naturen, og ta vare på miljøet. (Natur, miljø og teknikk) |
| Månedens sang: | «Solskinnstrall» |
| Månedens rim/regle: | «Sull, lutt, tulla» |

Planleggingsdag: Fredag 28. mars.

APRIL

Tema: Påske

April er påskemåneden dette året. Vi skal være åpne for refleksjoner og undring. Barna skal få lage noen påskedekorasjoner vi kan pynte barnehagen med. Vi bidrar til samhørighet når vi skaper noe sammen, og er sammen om kulturelle opplevelser.

|  |  |  |
| --- | --- | --- |
| HVA | HVORDAN | HVORFOR |
| Lage påskekyllinger  | Vi maler på kjegler av papp og pynter disse | Opplevelse av mestring og glede ved å være kreativ.Vi skal støtte barnas nysgjerrighet og kreativitet ved å gi gode utfordringer.Barna får ta i bruk fantasi, kreativ tenkning og skaperglede. (Kunst, kultur og kreativitet) |
| Påskehane  | Vi tegner rundt hånden, klipper ut denne og limer den på et ark. Sette ord på hva dyret heter og hvilken lyd den lager. | Barna skal få oppleve gleden ved å skape noe. De skal få uttrykke seg gjennom flere typer «språk» i lekende fellesskap. (Kunst, kultur og kreativitet) |
| Påskefrokost  | Foreldrene blir invitert til påskefrokost i regi av barnehagen. | Inkludere foreldrene i barnehagens virke. Bli kjent.Barnehagen skal, ifølge rammeplan for barnehager, være et møtested for barn og småbarnsforeldre. (Samarbeid med barnas hjem)  |
| Strutsefarmen  | Ta bussen til Strutsefarmen | Barna lærer lettere når de får førstehåndserfaring. Lære navn på noen husdyr.Felles opplevelse av verden utenfor hjem og barnehage. (Nærmiljø og samfunn) |
| Månedens sang: | «Sov du vesle spire» |
| Månedens rim/regle: | «Hvem banker» |

MAI

Tema: Hurra for Norge

I år feirer vi at det er 200 år siden vi fikk vår grunnlov. Ved å markere vår nasjonaldag, ønsker vi at barna skal få en opplevelse av å være en del av et større fellesskap, at vi alle har noe å bidra med.

|  |  |  |
| --- | --- | --- |
| HVA | HVORDAN | HVORFOR |
| Samlinger om 17. mai | Vi har en boks med enkle rekvisitter knyttet til nasjonaldagen | Skaper en forventning når vi tar frem boksen. Lettere for barna å tilegne seg kunnskap når de får disse konkretene presentert flere ganger over tid. (Kommunikasjon, språk og tekst) |
| Lage flagg og maiblomst | Barna får klippe ut og lime i ulike materialer | Barna lærer fargene rød, hvit og blå. Kjenne igjen det norske flagg. Skape en kulturell identitet. (Inkluderende fellesskap) |
| Gå i tog 16. mai | Løvåsen og Storhammeren kommer til oss og feirer nasjonaldagen med oss. Vi går i tog, griller pølser og har noen leker. | Felles opplevelse og glede ved å feire nasjonaldagen. Barna lærer vår tradisjonelle og kulturelle måte å feire dagen på. (Nærmiljø og samfunn) |
| Månedens sang: | «Ja vi elsker» |
| Månedens rim/regle: | «Elle melle deg fortelle» |

Planleggingsdag: Fredag 30. mai

JUNI/JULI

Tema: Gullhår

I juni/juli skal vi ha eventyret Gullhår og de tre bjørnene som tema. Ved formidling av eventyr i barnehagen tar vi vare på viktige deler av vår kulturtradisjon. Eventyr er et godt redskap for språkutvikling der barna blant annet lærer sammenhengen i en handling, lærer nye ord og begreper.

|  |  |  |
| --- | --- | --- |
| HVA | HVORDAN | HVORFOR |
| Eventyret om Gullhår og de tre bjørnene | Bruke konkreter i samlingsstunder. Vi skal telle og lære noen begreper. | Barna lærer lettere ved å oppleve eventyret gjennom konkreter. Språkstimulerende. Barna skal lære noen begreper som stor/liten, myk/hard. (Kommunikasjon, språk og tekst) |
| Forming  | Vi skal lage ulike produkter der fargen gul er fremtredende | Finmotorisk trening. Barna skal lære navnet på fargen gul. Vi skal oppmuntre barna til å finne sin måte å uttrykke seg på. De skal få mulighet til å styrke sin kulturelle identitet og sine personlige uttrykk. (Kunst, kultur og kreativitet)  |
| Tur til Fløyen | Vi tar bussen til byen og Fløybanen opp og ned. | Barn skaffer seg erfaring gjennom varierte sanseinntrykk og bevegelser. Felles opplevelse har betydning for utvikling av sosial kompetanse. (Kropp, bevegelse og helse) |
| Månedens sang: | «Bjørnen sover»  |
| Månedens rim/regle: | «En gul knapp»  |

**FAGOMRÅDENE**

Dette gjør vi i forhold til fagområdene

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| Kommunikasjon, språk og tekst | Kropp,bevegelse og helse  | Kunst, kultur og kreativitet  | Natur, miljø og teknikk | Nærmiljø og samfunn | Antall, rom og form  | Etikk, religion og filosofi |  | * + Undre oss
 |
| - Oppfordre barna til å uttrykke seg verbalt og gjennom kroppsspråk.- Formidle eventyr.- Rim og regler.- Sanger.- Tolke barnas intensjoner.- Voksne er fysisk og psykisk tilgjengelige for barna både inne og ute.- Bruke språket aktivt i kommunikasjon med barna.- Dramatisering av eventyr/sanger.- Samlinger med konkreter/flanellograf.- Begreper (over, under, bakerst, først, osv.).- Alle med- Bibliotek | - Fast turdag.- Ute hver dag - Rom for fysisk aktivitet på avdeling.- Variert kost.- Rutiner for rengjøring av leker.- Håndvask før måltid og etter toalettbesøk.- Sette navn på ulike kroppsdeler.  | -Formingsakti- viteter to ganger i uken.- Gi barna mulighet for å uttrykke seg gjennom ulike typer formings- materiell.- Flere ulike kulturelle begivenheter (som jul, påske, fastelavn).- Delta i ulike kulturelle arrangementer i barnehagen (nissefest, Lucia).- Eventyr.- Bøker - Dramatisering.- Bibliotek  | - Turer i naturen..- Gjøre oppmerksom på ulike forandringer i naturen i fht årstider.- Samtaler om dyr i naturen.- Utflukter.Eksperimentere med ulike materialer- Utflukter - Sortere plast og papir | - Turer i nærmiljøet.- Tur til pepperkake- byen.- Kirkebe- søk.- Foreldre inviteres til ulike arrangemen-ter i barnehagen.- Utflukter.  | - Teller barna som er tilstede.- Teller 1-2-3 hvis noe skal skje.- Mulighet for å bevege seg i rommet, både høyt og lavt på barnas premisser.- Puslespill.- Konstruk- sjonsleker.- Rim og regler.- Eventyr og historier med tydelig start og slutt.- Begreper (over, under, bakerst, først, osv.).  | - Undre oss sammen medbarna.- Sosial kompetanse(empati, selv- hevdelse,respekt m.m).- Kirkebesøk. - Markere høytider.  |

**Dette ønsker vi at barna i alderen 0-3 skal lære og erfare i forhold til fagområdene:**

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| Kommunikasjon, språk og tekst | Kropp, bevegelse og helse  | Kunst, kultur og kreativitet  | Natur, miljø og teknikk | Nærmiljø og samfunn | Antall, rom og form  | Etikk, religion og filosofi |  | * + Undre oss
 |
| Ved bordet skal barna lære å sette ord på eller å peke på det de ønsker å ha på matenDe skal lære navn på klær vi brukerBarna skal få erfaring med å sette ord på følelserLære navn på voksne og barn på avdelingen | Barna skal få opplevelse av å mestre utfordringer på lekeplassen og ute i naturen på tur.Lære gode rutiner ved vasking og stell.Barna skal få variert og sunn mat | Barna skal få erfaring med ulike materialer.Barna skal få oppleve gleden ved å skape  | Barna skal lære hva som skjer med vann når det er kaldt og varmtBarna skal få erfaring i enkle eksperimenter.Lære å ta vare på miljøet ved å sortere papir og plast. | Barna skal gjennom turer i nærmiljøet bli kjent med området.Bli oppmerksomme på at det finnes tilbud utenom det aller nærmeste som bibliotek og gård | Barna skal lære tallrekken opp til ti.Lære begreper som foran, bak, først, sist, størst, minst. Større enn, mindre enn.Telle til tre. | I stedet for alltid ågi et svar når barnstiller spørsmål, kan vi undre osssammen medbarna . Stille motspørsmålsom «hva tror du?»,eller «hva tenker du?».De eldste barnaskal få bli med i kirken til jul dersomforeldrene ønskerdette. |